Euroopa Parlamendi resolutsioon

märkustega, mis on kuuenda, seitsemenda, kaheksanda ja üheksanda Euroopa Arengufondi 2004. eelarveaasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

- võttes arvesse komisjoni aruannet 2003. aasta eelarve täitmist kinnitava otsuse järelmeetmete kohta (KOM(2005)0449);

- võttes arvesse komisjoni teatist "6., 7., 8. ning 9. Euroopa Arengufondi 2004. aasta majandusaasta bilansilehed ning aruanded" (KOM(2005)0485 – C6-0430/2005);

- võttes arvesse komisjoni teatist "Finantsjuhtimise aruanne 6., 7., 8. ja 9. Euroopa Arengufondi kohta aastal 2004" (KOM(2005)0307);

- võttes arvesse kontrollikoja 2004. eelarveaasta aastaaruannet kuuendast, seitsmendast, kaheksandast ja üheksandast Euroopa Arengufondist (EAF) rahastatud tegevuse kohta koos asutuste vastustega [1];

- võttes arvesse kontrollikoja poolt vastavalt EÜ asutamislepingu artiklile 248 esitatud kinnitavat avaldust raamatupidamisaruannete usaldusväärsuse ja nende aluseks olevate tehingute seaduslikkuse ja korrektsuse kohta [2];

- võttes arvesse kontrollikoja eriaruannet nr 2/2005 AKV riikidele antava EAFi eelarvetoetuse kohta: riigi rahanduse reformi komisjonipoolne juhtimine koos komisjoni vastustega [3] (esitatud vastavalt EÜ asutamislepingu artikli 248 lõike 4 teisele lõigule);

- võttes arvesse ÜRO 2005. aasta raportit aastatuhande arengueesmärkide kohta [4];

- võttes arvesse oma 1. märtsi 2001. aasta resolutsiooni, mis käsitleb komisjoni teatist nõukogule ja Euroopa Parlamendile Euroopa Ühenduse arengupoliitika kohta [5];

- võttes arvesse oma 9. märtsi 2005. aasta resolutsiooni AKV-ELi parlamentaarse ühisassamblee töö kohta [6];

- võttes arvesse oma 8. juuni 2005. aasta resolutsiooni laienenud liidu poliitiliste väljakutsete ja eelarvevahendite kohta (2007–2013) [7];

- võttes arvesse oma 17. novembri 2005.aasta resolutsiooni Aafrika arengustrateegia kohta [8];

- võttes arvesse koostöötalituse EuropeAid iga-aastast tegevusaruannet;

- võttes arvesse komisjoni teatist, millega esitatakse 2005. aasta aruanne Euroopa Ühenduse arengupoliitika ja välisabi rakendamise kohta (KOM(2005)0292);

- võttes arvesse nõukogu 22. veebruari 2006. aasta soovitusi (5677/2006 — C6-0094/2006, 5679/2006 — C6-0095/2006, 5680/2006 — C6-0096/2006, 5681/2006 — C6-0097/2006);

- võttes arvesse ühelt poolt Aafrika, Kariibi mere ja Vaikse ookeani piirkonna riikide rühma liikmete ja teiselt poolt Euroopa Ühenduse ja selle liikmesriikide vahel 23. juunil 2000. aastal sõlmitud partnerluslepingut [9] (Cotonou leping);

- võttes arvesse nõukogus kokku tulnud liikmesriikide valitsuste esindajate vahel 20. detsembril 1995. aastal sõlmitud sisekokkuleppe [10] (neljanda AKV-EÜ konventsiooni teise finantsprotokolli kohase ühenduse abi finantseerimise ja haldamise kohta) artiklit 33;

- võttes arvesse nõukogus kokku tulnud liikmesriikide valitsuste esindajate vahel 18. septembril 2000. aastal sõlmitud sisekokkuleppe [11] (ühenduse abi rahastamise ja haldamise kohta vastavalt Cotonous lepingu finantsprotokollile ning finantsabi eraldamise kohta nendele ülemeremaadele ja -territooriumidele, mille suhtes kohaldatakse EÜ asutamislepingu neljandat osa) artiklit 32;

- võttes arvesse EÜ asutamislepingu artiklit 276;

- võttes arvesse 16. juuni 1998. aasta finantsmääruse [12], mida kohaldatakse finantskoostöö arendamiseks neljanda AKV-EÜ konventsiooni alusel, artiklit 74;

- võttes arvesse 27. märtsi 2003. aasta finantsmääruse [13], mida kohaldatakse üheksanda Euroopa Arengufondi suhtes, artikleid 119 ja 120;

- võttes arvesse kodukorra artiklit 70, artikli 71 kolmandat taanet ja V lisa;

- võttes arvesse eelarvekontrollikomisjoni raportit ja arengukomisjoni arvamust (A6-0110/2006);

A. arvestades, et üheksanda Euroopa Arengufondi suhtes kohaldatava 27. märtsi 2003. aasta finantsmääruse artikliga 119 kohustatakse komisjoni astuma kõiki vajalikke samme, et võtta arvesse heakskiidu andmise otsusele lisatud tähelepanekuid, ning andma Euroopa Parlamendi nõudmisel aru meetmete kohta, mis on nende tähelepanekute ja märkuste alusel võetud;

B. arvestades, et ühenduse välisabi juhtimise reformi alustati 2000. aasta mais [14] ja ühenduse arengupoliitika reformi 2000. aasta novembris [15];

C. arvestades, et Cotonou leping jõustus 1. aprillil 2003;

EAF ja aastatuhande arengueesmärgid

1. on seisukohal, et arengupoliitika on Euroopa Liidu välistegevuse oluline osa, mille eesmärk on kaotada sotsiaal- ja majandusreformide ning sotsiaalse, hariduse ja tervishoiu infrastruktuuri tugevdamise abil vaesus, suurendada vaese elanikkonna tootlikkust, tagada keskkonnasäästlikkus ning toetada asjaomaseid riike majanduskasvu ja kohaliku potentsiaali edendamisel; avaldab heameelt selle üle, et komisjon jätkab nimetatud tegevust aastatuhande arengueesmärkide saavutamiseks;

2. on seisukohal, et Euroopa Arengufond (EAF) on oluline vahend nimetatud poliitika elluviimiseks Aafrika, Kariibi mere ja Vaikse ookeani piirkonna (AKV) riikides ja et selle tegevust tuleb tõhustada, keskendudes vaesuse kaotamise meetmetele ja kiirendades selle rakendamist, mille juures järgida endiselt läbipaistvuse, vastutustundlikkuse ja usaldusväärse finantsjuhtimise põhimõtet;

3. on teadlik probleemidest, mis on seotud sellega, kuidas mõõta ühenduse abi mõju aastatuhande arengueesmärkide saavutamisele mitme abiandjaga keskkonnas; kutsub komisjoni üles tõhustama jõupingutusi sellise mõju hindamiseks sobiva mehhanismi loomiseks ja mitte piirduma arengumaade poolt aastatuhande arengueesmärkide saavutamisel tehtud edusammude hindamisega;

4. nõustub kontrollikoja seisukohaga [16], et abi tulemuste mõõtmiseks tuleks kasutusele võtta objektiivsed, ülevaatlikud ja kõikehõlmavad näitajad; avaldab lootust, et nimetatud näitajad võetakse kasutusele perioodi 2007–2013 puhul;

5. märgib, et 2004. aastal eraldati EuropeAidi kaudu korraldatavast AKV riikide rahastamisest, mille kogusumma on 2723 miljonit eurot (EAF ja Euroopa Liidu üldeelarve), 41 % (1129 miljonit eurot) sotsiaalsele infrastruktuurile ja sotsiaalteenustele; taunib asjaolu, et põhiharidusele eraldati ainult 12 miljonit eurot (0,4 %) ja esmatasandi tervishoiule ainult 74 miljonit eurot (2,7 %), hoolimata eelmise eelarve täitmise heakskiitmise resolutsiooni [17] lõikes 6 esitatud soovitusest; nõuab tungivalt, et komisjon suurendaks nende valdkondade assigneeringuid, ning nõuab, et Euroopa Liidu arengukoostöö kulutustest eraldataks arengumaade põhiharidusele ja tervishoiule oluliselt suurem protsent;

6. nõuab, et järgmises riike käsitlevate strateegiadokumentide läbivaatamise etapis omistataks suurem prioriteet tervishoiule ja haridusele, mis on aastatuhande arengueesmärkide peamised valdkonnad;

7. tervitab valdkondliku eelarvetoetuse [18] käsitamist hariduse ja tervishoiu rahastamise suurendamise vahendina; peab seda võimalust üldisest eelarvetoetusest tõhusamaks, isegi juhul, kui viimane on seotud edusammudega kõnealustes valdkondades;

8. toetab komisjoni püüdlusi rakendada praktikas Cotonou lepingu sätteid; märgib siiski, et komisjon pole asjakohaselt edendanud õiglast kaubandust, ehkki Cotonou lepingu artikli 23 punktis g on sätestatud selline kohustus; palub komisjonil toetada kõiki Cotonou lepingu sätteid, eriti artikli 23 punkti g, mis käsitleb kaubanduse arengut, sealhulgas heade kaubandustavade edendamist;

9. on seisukohal, et sellised põhimõtted nagu demokratiseerimine, hea valitsemistava, inimõigused, võrdsed võimalused, sealhulgas eelkõige naiste õiguste austamine, õigusriigi tugevdamine ning justiits- ja tsiviilhalduse suutlikkus pole mitte ainult olemuslikult tähtsad väärtused, mida tuleks välisabi eesmärkidena silmas pidada, vaid neil võib olla ka soodne mõju välisabi projektide teostamisele;

Raamatupidamine

10. väljendab muret asjaolu üle, et EAFi raamatupidamise kaasajastamist ei viidud ettenähtud tähtajaks lõpule ning et praegu kasutatakse raamatupidamisarvestuse pidamiseks olemasolevat süsteemi OLAS (On-line Accounting System); palub end iga poolaasta tagant teavitada uue integreeritud infotehnoloogia süsteemi (ABAC-FED) kaasajastamise käigust ja selle rakendamisest peakontoris ja delegatsioonides;

11. märgib, et kuigi Euroopa Investeerimispanga (EIP) hallatavaid EAFi rahalisi vahendeid ei kontrolli kontrollikoda ega kohaldata nende suhtes Euroopa Parlament heakskiidu andmise menetlust, sisalduvad need EAFi raamatupidamises; on seisukohal, et läbipaistvus paraneks, kui teave nende rahaliste vahendite kohta (summad kasutuse liikide kaupa, tulemuste kokkuvõte) oleks esitatud EAFi raamatupidamisaruannete kinnitamise eest vastutavale asutusele; kutsub EIP ja komisjoni üles nimetatud teavet andma ning EAFi puudutavates aruannetes avaldama;

Kinnitav avaldus

12. märgib, et kontrollikoda [19] on arvamusel, et finantsaruanded kajastavad õigesti kuuenda, seitsmenda, kaheksanda ja üheksanda EAFi tulusid ja kulusid, kui jätta arvesse võtmata järgmised probleemid:

a) andmed varade kohta on puudulikud, sest komisjon ei ole piisavalt uurinud, kui suure osa ümberarvutamisele kuuluvatest ettemaksetest peavad võlgnikud EAFile tagastama;

b) andmed ebatõenäoliselt laekuvate võlgade kohta on puudulikud ega näita lootusetute võlgade tegelikku taset;

c) finantsselgitustele lisatud aruandes esitatud Stabexi vahendite jääk (832 miljonit eurot) pole usaldusväärne;

13. täheldab, et kontrollikoja aastaaruande kohaselt ei mainita EuropeAidi peadirektori tegevusaruandes olulisi sisekontrolli puudusi; märgib, et need puudused on eriti seotud ebapiisavate auditite ja järelkontrolliga ning et puudused riigisiseste eelarvevahendite käsutajate haldussuutlikkuses suurendavad delegatsioonide töökoormust; palub komisjonil võtta asjakohaseid meetmeid ning esitada vastav aruanne;

14. tõdeb, et kontrollikoda on raamatupidamisaruannete aluseks olevate tehingute suhtes seisukohal, et aruannetes esitatud tulud ning EAFide assigneeringud, kohustused ja maksed on kokkuvõttes seaduslikud ja korrektsed;

15. tuletab meelde, et kontrollikoda rõhutab oma aastaaruandes, et väljaspool komisjoni kontrollikeskkonda toimuvaid tahtlikke eeskirjade eiramisi ja korruptsioonijuhtumeid ei saa juba loomu poolest kontrollikoja auditistrateegiate ja -standardite rakendamise abil süstemaatiliselt avastada; on seetõttu seisukohal, et komisjon peab kogu välisabiga seotud tegevuse puhul tagama:

- kontrollikeskkonna kaitsmise, laiendamise, tugevdamise ja tõhusamaks muutmise;

- pettustest, eeskirjade rikkumisest ja haldusomavolist teatajate kaitse nii komisjoni talitustes ja vahendavates organisatsioonides kui ka riigisiseste eelarvevahendite käsutajate ja abi saavate asutuste juures, pidades sealjuures silmas ülal lõikes 9 esitatud soovitust;

Finantsjuhtimise aruanne

16. tervitab finantsjuhtimise aruandes sisalduvate andmete hulga ja kvaliteedi paranemist, kuid palub kontrollikoja eeskujul komisjonil seda aruannet tulevikus veelgi täiustada, eriti selleks, et EAFi projektidele eraldatud summasid, eelarvetoetusi ja programmivälist abi oleks võimalik võrrelda varasemate EAFidega ning et saada ülevaadet seonduvatest halduskuludest;

17. tervitab töötajate keskmise arvu suurenemist perioodil 1999–2004, kuivõrd 10000000 euro kohta oli perioodi alguses 4,1 töötajat ja perioodi lõpus 4,8 töötajat; avaldab kahetsust, et see näitaja jääb oluliselt alla Euroopa abiandjate keskmisele ning on praegu vähenemas;

Vastutus

18. märgib, et kuigi EAFi poliitika ning sellega seotud EuropeAidi hallatavate projektide ja programmide eriküsimuste eest vastutab arengu ja humanitaarabi volinik, vastutab EAFi rakendava EuropeAidi üldpoliitika ja tegevuse juhtimisküsimuste eest välissuhete ja Euroopa naabruspoliitika volinik; väljendab jätkuvalt muret seoses sellega, et selguse puudumine vastutuse jagunemise üle võib põhjustada küsitavusi ja häireid töös; palub komisjonil EAFi ja välisabiga seotud vastutus selgemalt piiritleda;

Rakendamine ja täitmata kulukohustused

19. märgib, et EuropeAidi teatel oli 2004. aasta lõpu seisuga EAFi arvel 9776 miljonit eurot ja EuropeAidi hallatavates eelarverubriikides 11607 miljonit eurot täitmata kulukohustusi; on seisukohal, et see tase on liiga kõrge, ja nõuab komisjonilt tungivalt välisabi rakendamise kiirendamist;

20. rõhutab, et kiirem rakendamine, mis on küll soovitatav, ei ole üksinda piisav kriteerium, mille põhjal otsustada, kas EAFi tulemuslikkus on paranenud või mitte, kuna jõupingutusi tuleb teha ka eesmärkide saavutamise parandamiseks; märgib ära finantsjuhtimise aruandes toodud eesmärkide ja tulemuste vahelise võrdluse, kuid nõuab komisjonilt jõupingutuste tegemist, et kehtestada mõõdetavaid eesmärke, nagu nõuab finantsmäärus;

21. palub komisjonil uurida halduslike, õiguslike, tehniliste ja muude meetmete teostatavust, et parandada enne uute eraldiste kavandamist välisabi valdkonnas täitmata kulukohustuste haldamist ja neid vähendada, ning esitada vastav aruanne;

Eelarvetoetus AKV riikidele

22. märgib eelarvetoetuse kasvavat tähtsust, arvestades, et 23 AKV riigis maksti 2004. aastal välja 624 miljonit eurot; tunnistab, et selle toetuse abil saab tõhusalt kaasa aidata abisaajariikide vaesuse vähendamise ja avaliku finantsjuhtimise parandamise eesmärgi saavutamisele, eriti nimetatud riikide "omanikutunde" tugevdamise teel; palub komisjonil ajakohastada vahendeid, mille abil hinnatakse majandusreforme ja avaliku finantsjuhtimise kvaliteeti, kuna need on vastavalt Cotonou lepingu artikli 61 lõikele 2 [20] eelarvetoetuse saamise eeltingimusi;

23. toetab komisjoni jõupingutusi, et luua ja parandada vahendeid, mida on vaja abisaajariikide rahanduse reformimise edusammude kontrollimiseks ja hindamiseks; loodab, et edaspidi esitatakse rahastamisotsused ja -kokkulepped ning teave reformide elluviimise jälgimiseks sobivate mehhanismide kasutamise kohta paremini struktureeritult, et selgelt näidata, et abisaajariikide rahanduse reformidega võetud suund on rahuldav;

24. ootab, et komisjon pööraks erilist tähelepanu tulude kogumisele ning pettuse- ja korruptsioonivastasele võitlusele abisaajariikides ning teeks uusi jõupingutusi, et neid probleeme riikide rahanduse reformimise raames piisavalt arvestada;

25. kutsub komisjoni üles parandama võimaluste piires kohalikul tasemel oma suhteid teiste rahastajatega, ja eelkõige eelarvetoetuse eraldamise ja väljamaksmisega seotud andmeid, et parandada nende riikide rahanduse reformide väljatöötamist, kavandamist ja sellest lähtuvalt nende kvaliteedi ja tõhususe hindamist;

26. julgustab komisjoni tihendama koostööd kõrgemate kontrolliasutustega ja muutma seda süstemaatilisemaks ning paluma abisaajariikide valitsustelt võimaluse korral, et nad tagaksid parlamendi aktiivsema osaluse auditeerimises ja riigi rahanduse reformiprotsessis;

Kõrgemad kontrolliasutused

27. tuletab meelde, kui tähtsaks peavad Euroopa Parlament, nõukogu ja kontrollikoda AKV riikide kõrgemate kontrolliasutuste kaasamist EAFi kontrollimisse [21];

28. märgib, et komisjon kaalub erinevaid viise, kuidas toetada ja edendada kõrgemate kontrolliasutuste rolli AKV riikides; palub esitada aruande erinevate võimalike variantide ja nende rakendamise olukorra kohta, täpsustades, kas neid on võimalik rakendada järgmise eelarve täitmise heakskiitmise ajaks;

Eelarvesse kandmine

29. on seisukohal, et EAFi kandmine eelarvesse kõrvaldaks mitmed probleemid ja raskused järgmiste EAFide rakendamisel, aitaks kiirendada väljamaksete tegemist ja kõrvaldada praeguse demokraatia defitsiidi;

30. tuletab meelde oma ülalviidatud 8. juuni 2005. aasta resolutsiooni, milles on märgitud:

"Euroopa Arengufond (EAF):

tuletab meelde, et Euroopa Parlament on jõuliselt toetanud EAFi integreerimist üldeelarvesse eelarve ühtsuse põhimõtte alusel ning läbipaistvuse tagamiseks, kuid täheldab, et rahalises mõttes ei tohiks eelarvesse kandmine ohustada teisi poliitikaid; rõhutab seepärast, et eelarvesse kandmine on vastuvõetav vaid juhul, kui finantsraamistiku üldine ülemmäär toob lisavahendeid üldeelarvesse; rõhutab, et eelarvesse kantud assigneeringud tuleks sihtotstarbeliselt eraldada, et vältida negatiivset mõju AKV riikidele; rõhutab, et EAFi lisamisel üldeelarvesse tuleb austada AKV riikidega partnerluse põhimõtet";

31. avaldab kahetsust, et 15. ja 16. detsembri 2005. aasta Brüsseli kohtumisel ei otsustatud Euroopa Ülemkogu EAFi eelarvesse kanda, kuid avaldab heameelt, et liikmesriigid jõudsid kokkuleppele eraldada ajavahemikuks 2008–2013 AKV riikidega tehtava koostöö jaoks jooksevhindades 22683 miljonit eurot; palub siiski nõukogul ja komisjonil jätkata EAFi integreerimist üldeelarvesse; ootab lõplikku otsust 2007.–2013. aasta finantsperspektiivi kohta, mis sõltub Euroopa Parlamendi ja nõukogu vahel uue institutsioonidevahelise kokkuleppe suhtes sõlmitavat kokkuleppest;

Abi ja toetuse juhtimise üleminek

32. toetab komisjoni vahendite ja otsustamisõiguse üleminekut komisjoni delegatsioonidele; loodab, et selline korraldus aitab veel kiiremini kulukohustusi täita ja makseid teostada ning tagada parema kontrolli projektide üle;

33. märgib ohtusid, mis tekivad õiguste üleminekul komisjoni AKV riikides asuvatele delegatsioonidele, nagu raskused pädeva personali leidmisel ja eeskirjade erineva tõlgendamise oht komisjoni eri delegatsioonides; rõhutab vajadust parandada eeskirju ning leida tasakaal ühelt poolt tugevdatud kontrollimehhanismide ja aruandluse ning teiselt poolt tõhusa ja kiire otsustamisprotsessi vahel, mis võimaldaks delegatsioonidel langetada peamisi otsuseid projektide kohta;

34. avaldab heameelt, et peaaegu kõikidele delegatsioonidele on nimetatud õigused antud; palub kinnitust selle kohta, et vahendite ja otsustamisõiguse üleminekuga delegatsioonidele kaasneb personali koolitamine ja asjakohane kontroll; palub esitada õiguste ülemineku praeguse olukorra kohta aruande, mis kirjeldaks mõõdetavate näitajate abil loodetud kasu, saavutatud kasu, delegatsioonides loodud kontrollistruktuure ja sisekontrollistandardite rakendamise olukorda;

Stabexi vahendid

35. märgib, et komisjon tegi 2004. aastal Stabexi rahaliste vahendite inventuuri, mis näitas, et teatud AKV riigid ei esita nõutavaid raamatupidamisaruandeid, ning et sellest tulenevalt pole komisjon deklareeritud 832000000 euro suurusest saldost määramata osa usaldusväärsete dokumentidega tõendanud; kordab oma möödunud aasta nõudmist, et komisjon teeks koostööd abisaajariikidega, et parandada kontrolli ja tagada kasutamata rahaliste vahendite võimalikult kiire kasutamine;

Sisekontrollistandardid

36. tervitab komisjoni tehtud jõupingutusi sisekontrolli alal; väljendab siiski muret seoses sellega, et komisjon rakendab teatud kontrollistandardite puhul üksnes esmatasandit; kutsub komisjoni üles esitama aruannet sisekontrollistandardite järgimise kohta;

Nähtavus ja läbipaistvus

37. nõuab tungivalt, et komisjon täpsustaks kuuenda, seitsmenda, kaheksanda ja üheksanda Euroopa Arengufondi usaldusväärset rakendamist ja haldust puudutava suurema läbipaistvuse ja parema teavitamise huvides vastust, mille ta andis kontrollikoja aastaaruande 1. peatüki lõike 8 punktis a esitatud palvele selgitada täiendavalt tähtsamaid küsimusi seoses üheksanda EAFi vahendite suurendamisega ja eriti seoses Kongo Demokraatlikule Vabariigile antavat abi kajastavate eelarveridadega;

38. tunnistab, et komisjon on teinud edusamme seoses ühenduse välisabi meetmete parema nähtavuse tagamisega, ning julgustab teda nende jõupingutustega jätkama; tunneb siiski kahetsust, et paljude koos ÜRO asutuste ja teiste orgisatsioonidega ühiselt läbi viidud projektide ja programmide puhul pole Euroopa Liidu oluline osalus avalikkusele nähtav; palub komisjonil nõuda nendelt organisatsioonidelt, et:

- tagataks ELi panuse ja osaluse hea nähtavus avalikkusele;

- kehtestataks nõuded, mis võimaldaks koos nimetatud rahvusvaheliste või valitsusväliste organisatsioonidega või nende vahendusel läbi viidud projektide ja programmide puhul korraldada piisavat hindamist, auditit ja kontrolli.

[1] ELT C 301, 30.11.2005, lk 249.

[2] ELT C 301, 30.11.2005, lk 261.

[3] ELT C 249, 7.10.2005, lk 1.

[4] Raporti avaldas ÜRO teabeosakond, DPI/2390 — mai 2005,http://millenniumindicators.un.org.

[5] EÜT C 277, 1.10.2001, lk 130.

[6] ELT C 320 E, 15.12.2005, lk 142.

[7] Vastuvõetud tekstid, P6_TA(2005)0224.

[8] Vastuvõetud tekstid, P6_TA(2005)0445.

[9] EÜT L 317, 15.12.2000, lk 3.

[10] EÜT L 156, 29.5.1998, lk 108.

[11] EÜT L 317, 15.12.2000, lk 355.

[12] EÜT L 191, 7.7.1998, lk 53.

[13] ELT L 83, 1.4.2003, lk 1.

[14] Komisjoni teatis välisabi juhtimise reformi kohta, mille komisjon võttis vastu 16. mail 2000.

[15] Nõukogu ja komisjoni Euroopa Ühenduse arengupoliitikat käsitlev avaldus, mille võttis vastu üldasjade (arengu) nõukogu 10. novembril 2000.

[16] Eriaruanne nr 4/2005, lõige 63.

[17] ELT L 196, 27.7.2005, lk 155.

[18] Arengukomisjoni küsimustiku küsimuse 1.4 vastus.

[19] Kontrollikoda, aruanne 2004. eelarveaasta kohta, lk 261.

[20] "Otsest eelarvetoetust makromajanduse ja valdkondade ümberkujundamiseks antakse juhul, kui:a)riik kulutab piisavalt läbipaistvalt, vastutustundlikult ja tulemuslikult;b)riik on välja töötanud täpsed makromajanduslikud ja valdkondlikud tegevuspõhimõtted ning põhilised rahastajad on need heaks kiitnud;c)riigihanked on avalikud ja läbipaistvad."

[21] Vt 6., 7., 8. ja 9. Euroopa Arengufondi 2002. eelarveaasta eelarve täitmisele heakskiidu andmist käsitleva otsuse juurde kuuluva märkustega resolutsiooni (ELT L 330, 4.11.2004, lk 128) lõiked 21–24.

--------------------------------------------------